കേന്ദ്രസഹായം കൃത്യമായി വിനിയോഗിച്ചു: ജലസംരക്ഷണത്തില് മാതൃകയായി രാജസ്ഥാന് കുടിവെള്ള പദ്ധതി പ്രദേശങ്ങള് സന്ദര്ശിച്ച് ദേശീയ ജല് ജീവന് മിഷന് ന്യൂഡല്ഹി: ദേശീയ തലത്തില് കേന്ദ്രസര്ക്കാര് സഹായം ഫലപ്രദമായി ഉപയോഗിച്ച് ജലസംരക്ഷണത്തില് മാതൃകാ പരമായി പ്രവര്ത്തിക്കുന്ന രാജസ്ഥാനില് കേന്ദ്രസംഘത്തിന്റെ സന്ദര്ശനം. ദേശീയ ജല് ജീവന് മിഷന്റെ പത്തുപേരടങ്ങുന്ന സംഘമാണ് രാജസ്ഥാനിലെ ഗ്രാമങ്ങളും നഗരങ്ങളും സന്ദര്ശിക്കുന്നത്. ആദ്യഘട്ടത്തില് മാതൃകാപരമായി ജലസംരക്ഷണം നടത്തുന്ന അഞ്ചു ജില്ലകളിലാണ് പര്യടനം പുരോഗമിക്കുന്നത്. മഴയായി ജലം വളരെ കുറച്ച് ലഭിച്ചിട്ടും മാതൃകാപരമായി ജലസംരക്ഷണം നടത്തുന്ന സംസ്ഥാനമാണ് രാജസ്ഥാന്. ജലശേഖരണത്തിനും ജലസംരക്ഷണത്തിനും വിവിധ പദ്ധതികളാണ് രാജസ്ഥാനിലെ ഓരോ ജില്ലകളും നടപ്പാക്കിയിട്ടുള്ളത്. ഓരോ ഗ്രാമത്തിലും ജലമെത്തിക്കാനും ഓരോ വീട്ടിലും പൈപ്പ് വഴി കുടിവെള്ളമെത്തിക്കാനുമുള്ള പദ്ധതിയുടെ പൂര്ത്തീകരണമാണ് ജല് ജീവന് മിഷന് പരിശോധിക്കുന്നത്. ഗ്രാമപഞ്ചായത്തുകളില് പാനീ സമിതി എന്ന പേരില് പ്രവര്ത്തിക്കുന്ന ജലസംരക്ഷണ പ്രവര്ത്തകരേയും സംഘം സന്ദര്ശിക്കുന്നുണ്ട്. 2024ഓടെ മുഴുവന് ഗ്രാമീണ വീടുകളിലും കുടിവെള്ളമെത്തിക്കാനുള്ള പരിശ്രമങ്ങളാണ് നടക്കുന്നത്. കേന്ദ്രസര്ക്കാര് അനുവദിച്ച 2500 കോടിരൂപയാണ് ജലവിതരണത്തിനായി ഉപയോഗിക്കുന്നത്. ഒന്നരക്കോടി ഗ്രാമീണ ഭവനങ്ങളില് ഇരുപതു ശതമാനം പ്രദേശത്താണ് 2019ല് കുടിവെള്ളം പൈപ്പു വഴി ലഭിച്ചിരുന്നത്. എന്നാല് കൊറോണ കാലത്ത് വീണ്ടും പത്തുലക്ഷം വീടുകളിലേക്കും പൈപ്പുകളെത്തിച്ചു. ഇന്ന് മുപ്പതുശതമാനത്തിന് മുകളിലേക്ക് ജലലഭ്യത ഉറപ്പാക്കാനായെന്നും രാജസ്ഥാന് ജലശക്തി വകുപ്പ് അറിയിച്ചു.